Die Algemene Sinode van die NG Kerk 2013 | Bybelwaarheid
Waar Artikel 1 aan die onderskeie instansies voorgelê moet word, is dit nou belangrik om te besef dat dit nie bloot om ‘n goedkeuring van Artikel 1 (soos gewysig) gaan nie. Waar die keuse vir lidmate en ampsdraers bestaan om Belhar te aanvaar of nie, kan die houding so maklik wees om Artikel 1 maar net goed te keur met die gedagte dat die keuse mos wel daar is. Die moontlikheid is egter nou vir ‘n volgende sinode oop om Belhar as volwaardige belydenisskrif te aanvaar sonder dat ‘n keuse aan lidmate en ampsdraers gelaat word. Die moderator van die VGK het reeds haar teleurstelling met die huidige besluit uitgespreek en gemeld dat die aspek van ‘n keuse vir aanvaarding voor eenwording van die kerke weer ter sprake sal kom. Daarom is dit noodsaaklik dat teen die gewysigde Artikel 1 gestem moet word. Wanneer die keuse aan lidmate gegee word om vir of teen Artikel 1 soos gewysig te stem, stem daarteen.
Hoekom kan Belhar nie as volwaardige belydenisskrif aanvaar word nie? Wanneer ‘n mens op die inhoud van die Algemene Ekumeniese Belydenisskrifte en die Drie Formuliere van Eenheid let, merk ‘n mens telkens dat dit in almal om Jesus Christus gaan, die Verlosser van die wêreld. In Belhar staan die mens in die middelpunt en dit kan doodeenvoudig nie van ‘n belydenisskrif waar wees nie. Laat Belhar as ‘n belangrike historiese dokument sy regmatige plek kry en inneem, maar nie as belydenisskrif nie.(Hennie)
Vreemde Gereformeerdheid - Gerhard Mahne